text: Kære gæster, kære arrangører, kære alle
  Tak fordi I møder op og støtter op om dette års Folkemødet. Efter at have kørt i tomgang eller på halv kraft i 2 år er det en fornøjelse endelig at være tilbage på fuld kraft.
  Vi trænger til at få børstet støvet af teltpælene, og vi trænger i dén grad til at fejre vores demokrati, vores ytringsfrihed, og at vi lever i et frit samfund.
  Og vi trænger til at komme ud og møde hinanden og feste sammen.
  De seneste måneder har verden omkring os vist, at vi ikke kan tage vores demokrati og frihed for givet.
  Historien minder os også om det, og selv om vi efterhånden skal en del år tilbage, da vi selv kæmpede for friheden, så må vi stadig ikke glemme, at frihed og demokrati ikke er en selvfølge.
  Det mærker de på egen krop og sjæl i Ukraine, lige nu, ikke mange kilometer herfra.
  Men netop Folkemødet er med til at fejre vores demokrati. Vores demokratiske samtaler. At alle kan blive hørt. Og at politikerne er indenfor rækkevidde.
  Og dermed at I – som borgere – kan påvirke politikerne og i hvilken retning samfundet skal.
  Christiansborg, eller for den sags skyld kommunalbestyrelserne, kan måske ind imellem godt virke fjernt fra borgerne på gaden og ude i hjemmene. Fra virksomhederne og institutionerne.
  Men Folkemødet er med til at minde os om, at vi politikere er borgernes repræsentanter, når der skal træffes beslutninger.
  Vi skal gå til den opgave med ydmyghed, og vi skal aldrig stoppe med at lytte. Og tale med hinanden. I respekt for, at vi har forskellige holdninger. Det skal der være plads til i et demokrati.
  Jeg er sikker på, at debatterne de næste dage bliver holdt i en god tone og med respekt for hinanden. Sørg for at bringe den gode tone og respekten med hjem og videre ud på de sociale medier.
  Vær med til at italesætte, at vi også skal være respektfulde, når vi sidder hjemme bag skærmen og giver vores meninger til kende eller er uenige i en debat.
  Det er en af de ting, Bornholm kan. Vi taler ordentligt til og med hinanden. Måske fordi vi ved, at vi møder hinanden igen lige om lidt nede i Brugsen. Eller også ligger det bare dybt i bornholmernes DNA. At opføre sig ordentligt, fordi vi er et fællesskab.
  Folkemødet er også med til at vise resten af Danmark, hvad Bornholm kan, uanset om vi taler om netværk eller natur, havvindmølleparker eller havtornesnaps, glaskunst eller gastronomi.
  Bornholm har fået en fornyet tro på, at vi godt kan. Vi hjælper hinanden, og flere og flere får øjnene op for og sætter pris på dette unikke fællesskab. I en tid, hvor alt bliver strømlinet og effektiviseret, er det en fornøjelse at være en del af noget unikt og enestående.
  I er også med i noget unikt og enestående de næste dage.
  Sørg for at tage del i debatterne og i jeres samfund.
  Brug jeres demokratiske ret. Jo flere vi er med, jo bedre løsninger får vi.
  God fornøjelse på Folkemødet.
  